《江上吟（泊江洲守风，再宿乃发）》
明代·文翔凤

江心系缆芦花渚，豚拜石尤燕作雨。
网玳钩贝客此湾，采菱拾芡郎何处。
隔江渔火点流萤，参差邻舟烟共语。
银涛拍枕梦骑鳌，胯下蓬莱欲轩举。
圣臣但攀若木枝，仙吏急索扶桑父。
两炬鸡犀代烛龙，溯流犁扶夜明府。
道士潜译火龙经，泾畔尺书传贵主。
乍闻风鬓牧雷霆，洞庭测怆钱唐去。
天门直者不可通，予为排闼致帝所。
遂命天工下沅湘，重补鹤楼提玉斧。
太白酒星抗手过，共踏芳洲和鹦鹉。
君著宫锦我绮裘，却泛秦淮访参虎。
咳唾六朝小晋吴，眼界金陵开万古。
榜人流喝扰龟兹，蓬头飒尔?金鼓。
鸣籁吹竽打桨飞，追他百艘凌远溆。
燕矶霞顶两关情，望望钟山立天宇。

作者简介：明三水人，字天瑞，号太青。万历三十八年进士。历知莱阳、伊县。以副使提学山西，入为光禄寺少卿，不赴，卒于家。学问渊博，工诗赋。有《太微经》、《文太青文集》。